LT Europos Sąjungos oficialusis leidinys L 13/24

KOMISIJOS REGLAMENTAS (ES) 2018/75

2018 m. sausio 17 d.

kuriuo dėl mikrokristalinės celiuliozės (E 460(i)) specifikacijų iš dalies keičiamas Reglamento (ES) Nr. 231/2012, kuriuo nustatomos Europos Parlamento ir Tarybos reglamento (EB) Nr. 1333/2008 II ir III prieduose išvardytų maisto priedų specifikacijos, priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 14 straipsnį,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 5 dalį,

kadangi:

(1) Komisijos reglamente (ES) Nr. 231/2012 (3) nustatytos Reglamento (EB) Nr. 1333/2008 II ir III prieduose išvardytų maisto priedų specifikacijos;

(2) pagal Reglamento (EB) Nr. 1331/2008 3 straipsnio 1 dalyje nurodytą bendrą procedūrą šios specifikacijos gali būti atnaujintos Komisijos iniciatyva arba gavus paraišką;

(3) 2016 m. vasario 8 d. buvo pateikta paraiška iš dalies pakeisti maisto priedo mikrokristalinės celiuliozės (E 460(i)) specifikacijas. Pagal Reglamento (EB) Nr. 1331/2008 4 straipsnį su paraiška supažindintos valstybės narės;

(4) dabartinėse specifikacijose dėl maisto priedo mikrokristalinės celiuliozės (E 460(i)) tirpumo nurodyta, kad „Netirpsta vandenyje, etanolyje, eteryje ir skiestose neorganinėse rūgštyse. Silpnai tirpsta natrio hidroksido tirpale“;

(5) pareiškėjas prašo iš dalies pakeisti šio maisto priedo tirpumo aprašymą į „Netirpsta vandenyje, etanolyje, eteryje ir skiestose neorganinėse rūgštyse. Iš esmės arba visiškai netirpsta natrio hidroksido tirpale“;

(6) 2017 m. sausio 24 d. nuomonėje (4) Europos maisto saugos tarnyba (toliau – Tarnyba) padarė išvadą, kad pareiškėjo siūlomas specifikacijų, susijusių su mikrokristalinės celiuliozės (E 460(i)) tirpumu, dalinis pakeitimas nekelia pavojaus saugai. Tačiau Tarnyba rekomendavo ES specifikacijose nurodyti natrio hidroksido tirpalo, naudojamo tirpumo bandyme, koncentraciją;

(7) todėl tikslinga iš dalies pakeisti maisto priedo mikrokristalinės celiuliozės (E 460(i)) tirpumo natrio hidroksido tirpale aprašymą „iš esmės arba visiškai netirpsta“ papildant žodžiais „(koncentracija: 50 g NaOH/L)“;

(8) todėl Reglamentas (ES) Nr. 231/2012 turėtų būti atitinkamai iš dalies pakeistas;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (ES) Nr. 231/2012 priedas iš dalies keičiamas pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse.

Priimta Briuselyje 2018 m. sausio 17 d. Komisijos vardu Pirmininkas Jean-Claude JUNCKER

(1) OL L 354, 2008 12 31, p. 16.

(2) OL L 354, 2008 12 31, p. 1.

(3) 2012 m. kovo 9 d. Komisijos reglamentas (ES) Nr. 231/2012, kuriuo nustatomos Europos Parlamento ir Tarybos reglamento (EB) Nr. 1333/2008 II ir III prieduose išvardytų maisto priedų specifikacijos (OL L 83, 2012 3 22, p. 1).

(4) EFSA ANS Panel (EFSA Panel on Food Additives and Nutrient Sources added to food), 2017. Safety of the proposed amendment of the specifications for microcrystalline cellulose (E 460(i)) as a food additive. EFSA Journal 2017;15(2):4699, p. 7. doi:10.2903/j.efsa.2017.4699.